Projekts

2015.gada Rīkojums Nr.

Rīgā (prot. Nr. .§)

**Par atteikumu atvērt studiju virzienu “Sociālā labklājība” sabiedrībā ar ierobežotu atbildību “Sociālo tehnoloģiju augstskola”**

1. Ministru kabinets (adrese – Brīvības bulvāris 36, Rīga, LV-1520), pamatojoties uz Augstskolu likuma 55.2panta trešo daļu, ir izvērtējis sabiedrības ar ierobežotu atbildību *“*Sociālo tehnoloģiju augstskola*”* (izglītības iestādes reģistrācijas numurs3343800154, adrese – Bezdelīgu iela 12, Rīga, LV-1048) (turpmāk – Augstskola) pieejamos resursus un Augstskolas studiju virziena “Sociālā labklājība” atbilstību valsts attīstības prioritātēm un konstatē:

1.1. Augstskola 2014.gada 4.septembrī iesniedza Izglītības un zinātnes ministrijā iesniegumu par profesionālās bakalaura studiju programmas “Sociālais darbs” un profesionālās maģistra studiju programmas „Sociālais darbs”, kuras atbilst Augstskolas jaunajam studiju virzienam „Sociālā labklājība”, licencēšanai;

1.2. saskaņā ar Augstskolu likuma 55.2panta trešo daļu, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā;

1.3. saskaņā ar Ministru kabineta 2013.gada 25.aprīļa noteikumu Nr.230 „Studiju programmu licencēšanas noteikumi” (turpmāk - Licencēšanas noteikumi) 14.punktu, ja augstskola vai koledža iesniedz licencēšanai studiju programmu, kura atbilst jaunam studiju virzienam augstskolā vai koledžā, pirms jautājuma par studiju programmas licencēšanu izskatīšanas Studiju programmu licencēšanas komisija apstiprina ekspertu, kurš izvērtē augstskolai vai koledžai pieejamos resursus un mēneša laikā no iesnieguma saņemšanas dienas sniedz atzinumu Izglītības un zinātnes ministrijai;

1.4. Studiju programmu licencēšanas komisija, pamatojoties uz Licencēšanas noteikumu 6.2.apakšpunktu, 2014.gada 24.septembra sēdē apstiprināja atbilstošās nozares ekspertus licencēšanai iesniegto studiju programmu un Augstskolai pieejamo resursu izvērtēšanai Licencēšanas noteikumu 14.punktā paredzētajā gadījumā;

1.5. eksperts, izvērtējot Augstskolas licencēšanas iesniegumu profesionālās bakalaura studiju programmas „Sociālais darbs” licencēšanai, norāda, ka ne visi studiju programmas realizācijai pieteiktie docētāji ir veikuši zinātniski pētniecisko darbu vai darbojušies praksē atbilstoši nodomu līgumos pieteiktajai jomai un atbilstoši studiju programmai, kurā ir iesaistīti kā docētāji. Ne visu docētāju iegūtā izglītība ir atbilstoša docējamajam studiju priekšmetam, taču papildus kompetences iegūtas, apmeklējot kursus un seminārus. Publikāciju skaits, kas būtu attiecināms tieši uz sociālā darba nozari, ir neliels, kas likumsakarīgi nozīmē, ka studiju programmā iesaistītie docētāji aktīvu zinātnisko darbību ir izvērtuši viņu tieši pārstāvēto nozaru ietvaros, lielākās daļas docētāju zinātniskās intereses nav saistītas ar sociālā darba nozari.

Bibliotēkā ir neliels skaits grāmatu sociālā darba nozarē, tajā skaitā, svešvalodā. Kopumā bibliotēkā pieejamā literatūra ne latviešu valodā, ne svešvalodās neatspoguļo aktualitātes un jaunākos sasniegumus sociālā darba nozarē, taču Augstskolas vadība ir paredzējusi piešķirt līdzekļus nozares literatūras papildināšanai. Vizītes laikā Augstskolas resursi atbilstoši sociālā darba nozarei un sociālās labklājības virziena attīstīšanai bija nepietiekami.

Ne visu studiju priekšmetu saturs un iegūstamās kompetences (pēc studiju priekšmetu apraksta) atbilst profesijas standartā norādītajām zināšanām, prasmēm un kompetencēm. Nav skaidra studiju programmas koncepcija.

Eksperts norāda, ka licenci profesionālajai bakalaura studiju programmai “Sociālais darbs” var piešķirt gadījumā, ja tiek novērstas eksperta konstatētās nepilnības;

1.6. eksperts, izvērtējot Augstskolas iesniegumu profesionālās maģistra studiju programmas „Sociālais darbs” licencēšanai, norāda, ka ne visi no studiju programmas īstenošanā iesaistītajiem pasniedzējiem iepriekš strādājuši ar sociālā darba jomā studējošajiem.

Eksperts, izvērtējot studiju kursu saturu un to atbilstību studiju programmas saturam un mērķiem, uzdevumiem un studiju rezultātiem, ir atzīmējis nepilnības studiju kursu aprakstos norādītajā ieteicamajā literatūrā un studiju kursu satura dublēšanos.

Augstskolai nepieciešams iegādāties jaunāko literatūru, jo nav korekti studiju kursu aprakstos norādīt literatūru svešvalodā, kas nav pieejama Augstskolas bibliotēkā un ierobežotā daudzumā ir pieejama citās Latvijas bibliotēkās.

Eksperts norāda, ka profesionālās maģistra studiju programmas “Sociālais darbs” licencēšana ir pieļaujama, ja tiek izvērtēts studiju kursu saturs, lai novērstu tēmu dubultošanos dažādos studiju kursos, izvērtēta studiju kursā izmantotās literatūras aktualitāte un pieejamība;

1.7. saskaņā ar Licencēšanas noteikumu 14.punktu Izglītības un zinātnes ministrija, Ekonomikas ministrija, Pārresoru koordinācijas centrs, Augstākās izglītības padome un Latvijas Darba devēju konfederācija, pamatojoties uz Latvijas ilgtspējīgas attīstības stratēģiju, Nacionālo attīstības plānu un citiem attīstības plānošanas dokumentiem, sniedz viedokli par augstskolas vai koledžas jaunā studiju virziena atbilstību valsts attīstības prioritātēm;

1.8. Ekonomikas ministrija 2014.gada 13.novembra vēstulē Nr.312-1-14775 secina, ka studiju programmās iekļauti sociālo pakalpojumu jomai būtiskākie un aktuālākie jautājumi, tomēr jau 2013.gadā sociālo pakalpojumu jomā ir vērojams speciālistu pārpalikums. Kopumā sociālo pakalpojumu jomā 2013.gadā bezdarba līmenis bija tuvu 10%, kamēr starp iedzīvotājiem ar augstāko izglītību kopumā bezdarba līmenis bija 5,9%. Ņemot vērā Ekonomikas ministrijas sagatavotās darba tirgus prognozes, darbaspēka pieprasījums sociālo pakalpojumu jomā turpmākajos gados varētu samazināties, līdz ar to veidojot lielāku speciālistu pārpalikumu. Ekonomikas ministrija uzskata, ka sagatavoto speciālistu skaits atbilstošās studiju programmās jau šobrīd ir pietiekams un turpmākajos gados darba tirgū nav paredzams to iztrūkums. Ekonomikas ministrija uzskata, ka nav nepieciešama jaunu studiju programmu “Sociālais darbs” īstenošanas uzsākšana;

1.9. Pārresoru koordinācijas centrs 2014.gada 14.novembra vēstulē Nr.1.2.-5/90 norāda, ka Latvijas ilgtspējīgas attīstības stratēģijā līdz 2030.gadam noteikts, ka, lai palielinātu nabadzības riska zonā nonākušo iespējas uzlabot savu labklājību, viens no priekšnoteikumiem ir efektīva sociālo pakalpojumu, sociālās palīdzības un sociālās drošības sistēma, kuras viens no uzdevumiem ir efektīvas palīdzības sniegšana. Latvijas Nacionālā attīstības plāna 2014.-2020.gadam prioritātes “Cilvēka drošumspēja” viens no mērķiem ir iedzīvotāju apmierinātība ar dzīvi, lai sasniegtu šo mērķi, ir paredzēts pasākumu kopums sociālās atstumtības riska mazināšanai, sociālās aprūpes un rehabilitācijas daudzveidošanai, kā arī atbalsta pasākumi ģimenei krīzes situācijās. Ekonomikas ministrijas izstrādātais “Informatīvais ziņojums par darba tirgus vidēja un ilgtermiņa prognozēm” norāda, ka pozitīvi vērtējams ir fakts, ka 2013.gadā pakāpeniski turpināja palielināties sociālās labklājības tematiskā grupā studijas uzsākušo īpatsvars, ir secināts, ka pieprasījums pieaugs pēc sociālo lietu speciālistiem, kā arī atzīmēts, ja netiks mainīta izglītības struktūra, līdz 2020.gadam var veidoties iztrūkums pēc speciālistiem ar augstāko izglītību sociālajā labklājībā. Pārresoru koordinācijas centrs uzskata, ka abu studiju programmu mērķi nav pretrunā ar Latvijas ilgtspējīgas attīstības stratēģiju līdz 2030.gadam un Latvijas Nacionālo attīstības plānu 2014.-2020.gadam.

1.10. Augstākās izglītības padome 2014.gada 14.novembra vēstulē Nr.1.12./72 norāda, ka 2013.gada 18.decembra Ministru kabinetā apstiprinātajā politikas plānošanas dokumentā “Profesionāla sociālā darba attīstības pamatnostādnes 2014.-2020.gadam” kā viens no problēmjautājumiem norādīts, ka valstī kopumā joprojām ir nepietiekošs atbilstošu profesionālo kvalifikāciju ieguvušu sociālā darba speciālistu skaits sociālajos dienestos. Latvijas Nacionālajā attīstības plānā 2014.-2020.gadam noteikta prioritāte “Cilvēka drošumspēja”, kuras ietvaros tiek noteikts rīcības virziens “Cienīgs darbs.” Raksturojot rīcības virzienu “Cienīgs darbs”, tiek norādīts, ka cienīgs darbs nodrošina pietiekamu, prasmēm un produktivitātei atbilstošu atalgojumu, darba vietas drošību, un ģimenes sociālo aizsardzību, labākas iespējas personīgajai izaugsmei, un sociālajai integrācijai, brīvību paust savas intereses apvienoties, un piedalīties lēmumu pieņemšanā. “Cienīgs darbs” dod iespēju nopelnīt pietiekami sev un savai ģimenei, un uzlabot kvalifikāciju, lai pastāvīgi nodrošinātu labklājību, un spētu pielāgoties darba tirgus izmaiņām. Augstākās izglītības padome norāda, ka studiju virziens “Sociālā labklājība” var tikt atzīts par prioritāru Latvijas tautsaimniecības attīstībai;

1.11. Latvijas Darba devēju konfederācija 2014.gada 19.novembra vēstulē Nr.2-9/199 norāda, ka studiju virzienu “Sociālā labklājība” īstenojot jau deviņās Latvijas augstākās izglītības iestādēs, studiju programmu piedāvājums ir sadrumstalots, bet resursu izmantojums – neefektīvs. Jau šobrīd gan Latvijas Universitātes, gan Rīgas Stradiņa universitātes iespējas apmācīt sociālos darbiniekus nav noslogotas. Reģionālās augstākās izglītības iestādes nodrošina speciālistu pieejamību reģionos. Ņemot vērā demogrāfijas attīstības tendences, ir paredzams, ka studējošo skaits samazināsies. Studiju piedāvājumu šobrīd jau nodrošina vismaz divas ļoti nopietnas augstākās izglītības iestādes, līdz ar to Augstskolas piedāvājums nevar būtiski uzlabot konkurences situāciju tirgū, savukārt vēl lielāka sadrumstalotība ir nevēlama, jo pieprasījums pēc studijām tuvākajā nākotnē būs ļoti ierobežots. Augstskolas jauno studiju programmu licencēšana būtu atbalstāma tikai ar nosacījumu, ja tās dod jaunu kvalitatīvu pienesumu (“lēcienu” augstākā kvalitātes līmenī), pretējā gadījumā sagaidāmais labums, ko var dot konkurences pieaugums, var būt ievērojami mazāks, nekā sadrumstalotības pieauguma izraisītie negatīvie efekti;

1.12. Izglītības un zinātnes ministrija norāda, ka 2014./2015.ak.g. Latvijā tiek īstenota 21 studiju virzienam “Sociālā labklājība” atbilstoša studiju programma deviņās augstākās izglītības iestādēs. 2014.gadā licencētas trīs jaunas studiju virzienam “Sociālā labklājība” atbilstošas studiju programmas, no kurām divas ir kopīgas studiju programmas, kuras Latvijas augstākās izglītības iestādes īsteno kopā ar ārvalstu partneraugstskolu.

Latvijas Nacionālajā attīstības plānā 2014.-2020.gadam izvirzīta prioritāte “Cilvēka drošumspēja”, kuras ietvaros ir jāveic šādi uzdevumi: 1) sociālās atstumtības riskam pakļauto iedzīvotāju un bezdarbnieku konkurētspējas un piekļuves darba tirgum veicināšana, nodrošinot aktuālu motivācijas, prasmju uzlabošanas un kompetenču celšanas, izglītības un sociālā atbalsta pakalpojumu pieejamību, 2) sociālās aprūpes un sociālās rehabilitācijas formu daudzveidošana, 3) uz resocializāciju vērstu pasākumu īstenošana ieslodzītajiem un kriminālsodu izcietušajiem to integrācijai sabiedrībā un darba tirgū. Latvijas ilgtspējīgas attīstības stratēģijā līdz 2030.gadam īpaši tiek izcelta Latvijas pamatvērtība – cilvēkkapitāls. Cilvēku skaitam samazinoties un sabiedrībai novecojot, ir svarīgi nesamazināt cilvēkkapitāla bāzes vērtību un palielināt tā produktivitāti. Investīcijas cilvēkkapitālā ir prioritārs ilgtermiņa uzdevums, lai nodrošinātu visa potenciālā cilvēkresursa, jo īpaši nabadzības un sociālās atstumtības riskam pakļauto iedzīvotāju grupu, līdzdalību darba tirgū, uzlabotu veselības, sociālās aprūpes un sociālās drošības, kā arī mūžizglītības sistēmu pakalpojumus un efektivitāti.

2013.gada 18.decembra Ministru kabinetā apstiprinātajā politikas plānošanas dokumentā “Profesionāla sociālā darba attīstības pamatnostādnes 2014.-2020.gadam” kā viena no problēmām ir izvirzīta sociālajos dienestos nodarbināto sociālā darba speciālistu skaita un profesionālās kvalifikācijas neatbilstība normatīvajos aktos noteiktajām prasībām. Tomēr vienlaikus, pamatojoties uz veikto pētījumu secināts, ka sociālo darbinieku trūkuma problēma nav tik daudz saistīta ar atbilstošu profesionālo kvalifikāciju ieguvušo sociālo darbinieku trūkumu, bet gan sociālā darba studiju programmu absolventu nevēlēšanos strādāt sociālo darbu.

Izglītības un zinātnes ministrija secina, ka, neskatoties uz sociālo problēmu aktualitāti mūsdienu Latvijas sabiedrībā un attiecīgi arī nepieciešamību pēc profesionāliem sociālajiem darbiniekiem, jaunu studiju programmu atvēršana nevar atrisināt darbinieku piesaisti darbam sociālajos dienestos.

Nodarbinātības valsts aģentūra sniedz informāciju Izglītības un zinātnes ministrijai, norādot, ka sociālā darba jomas vakances aizpildās ātrāk, salīdzinot ar vakanču, kurām nepieciešama augstākā izglītība, aizpildīšanas vidējo ātrumu, kā arī visu vakanču un visās izglītības grupās aizpildīšanas vidējo ātrumu, kas nozīmē, ka iegūtā izglītība un profesionālā kvalifikācija sociālā darba jomā lielākā mērā atbilst darba tirgus pieprasījumam nekā citas jomas vai arī to var aizpildīt citu profesiju pārstāvji. Arī sociālā darba jomas vakanču skaits uz vienu bezdarbnieku ar profesionālo kvalifikāciju sociālais darbinieks ir vairāk kā divas reizes lielāks salīdzinot ar kopējo bezdarbnieku ar augstāko izglītību (kopējais portrets) skaitu, proti, sociālā darba jomā uz vienu vakanci 2014.gada novembra beigās pretendēja septiņi bezdarbnieki, bet kopējā portretā – 15, bezdarbnieku vidū ar augstāko izglītību uz vienu vakanci bija 18 bezdarbnieki. Tomēr joprojām, atbilstoši 2015.gada janvāra datiem, vakanču skaits sociālā darba jomā ir pārāk mazs, lai bezdarbnieki iekārtotos savā profesijā, iegūtā izglītība, iespējams, nav tik elastīga vai arī nav vēlmes to mainīt, salīdzinot ar citu profesiju pārstāvjiem ar augstāko izglītību, tāpēc atgriešanās darba tirgū ir lēnāka.

Izglītības attīstības pamatnostādnes 2014.-2020.gadam kā vienu no Latvijas augstākās izglītības pamatproblēmām izvirza sistēmas pārlieko sadrumstalotību, par ko liecina studējošo skaitam un dinamikai neatbilstoši liels augstākās izglītības iestāžu un studiju programmu skaits. Augstākās izglītības resursu sadrumstalotība mazina augstākās izglītības iestāžu iespējas kļūt konkurētspējīgām starptautiskā līmenī un nodrošināt kvalitatīvu izglītību. Latvijas demogrāfiskajā situācijā augstākās izglītības pamatiezīme ir rūkošais studējošo skaits un prognozējamais studējošo skaita samazinājums ilgtermiņā. Laika posmā no 2006.gada līdz 2014.gadam, samazinoties studējošo skaitam par 34,5 procentiem, vienlaikus ir pieaudzis augstākās izglītības iestāžu skaits. 2006.gadā Latvijā darbojās 54 akreditētas augstākās izglītības iestādes, 2014.gadā - 58 augstākās izglītības iestādes un 3 ārvalstu augstākās izglītības iestāžu filiāles. Piedāvāto studiju programmu skaits 2013./2014.akadēmiskā gada sākumā bija ievērojami lielāks (901 programmu) nekā 2006./2007.akadēmiskā gada sākumā (616 programmu). Minētais liecina par augstākās izglītības resursu sadrumstalotību, kas mazina augstākās izglītības iestāžu iespējas kļūt konkurētspējīgām starptautiskā līmenī un nodrošināt kvalitatīvu izglītību.

Izglītības un zinātnes ministrija uzskata, ka studiju virziena “Sociālā labklājība” atvēršana neatbilst valsts attīstības prioritātēm.

2. Saskaņā ar Licencēšanas noteikumu 14.punktu Izglītības un zinātnes ministrija sagatavo un iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam tiek pievienots apstiprinātā eksperta atzinums par augstskolai vai koledžai pieejamiem resursiem, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedoklis par augstskolas vai koledžas jaunā studiju virziena atbilstību valsts attīstības prioritātēm.

3. Latvijas Nacionālās attīstības plānā 2014.-2020.gadam izvirzīta prioritāte “Cilvēka drošumspēja”, kuras ietvaros jāveic uzdevumi sociālās labklājības nodrošināšanai. Izglītības un zinātnes ministrija norāda, ka neskatoties uz sociālo problēmu aktualitāti mūsdienu Latvijas sabiedrībā un attiecīgi arī nepieciešamību pēc profesionāliem sociālajiem darbiniekiem, jaunu studiju programmu atvēršana nevar atrisināt darbinieku piesaisti darbam sociālajos dienestos, jo sociālo darbinieku nepietiekamības problēma nav tik daudz saistīta ar atbilstošu profesionālo kvalifikāciju ieguvušo sociālo darbinieku trūkumu, bet gan sociālā darba studiju programmu absolventu nevēlēšanos strādāt sociālo darbu. Studiju virziena “Sociālā labklājība” atbilstošu studiju programmu licencēšana ir tikai viens risinājums sociālo darbinieku nepietiekamības problēmas risināšanai, taču no Izglītības un zinātnes ministrijas viedokļa secināms, ka sagatavoto speciālistu skaits studiju virzienam “Sociālā labklājība” atbilstošās studiju programmās jau šobrīd ir pietiekams, lai turpmākajos gados darba tirgū nebūtu to iztrūkums. Minētais liecina, ka studiju virzienam “Sociālā labklājība” atbilstošu studiju programmu licencēšana neveicinās sociālo darbinieku trūkumu valstī, tādējādi neveicinot Latvijas Nacionālās attīstības plānā 2014.-2020.gadam noteikto prioritāšu izpildi.

Izglītības attīstības pamatnostādnes 2014.-2020.gadam kā vienu no Latvijas augstākās izglītības pamatproblēmām izvirza sistēmas pārlieko sadrumstalotību, par ko liecina studējošo skaitam un dinamikai neatbilstoši liels augstākās izglītības iestāžu un studiju programmu skaits. Jauna studiju virziena atvēršana būtu pretrunā Izglītības attīstības pamatnostādnēs 2014.-2020.gadam noteiktajam, jo jau pašlaik Latvijas augstākās izglītības iestādēs piedāvātās studiju iespējas netiek pilnībā izmantotas un augstākās izglītības nodrošināšanā ieguldītie resursi netiek lietderīgi izmantoti. Jauna studiju virziena “Sociālā labklājība” atvēršana veicinātu augstākās izglītības resursu sadrumstalotību, kas mazinātu augstākās izglītības iestāžu iespējas kļūt konkurētspējīgām starptautiskā līmenī un nodrošināt kvalitatīvu izglītību.

Izvērtējot Ekonomikas ministrijas un Pārresoru koordinācijas centra pretrunīgos viedokļus, Ministru kabinets secina, ka saskaņā ar Ekonomikas ministrijas Informatīvajā ziņojumā par darba tirgus vidēja un ilgtermiņa prognozēm (turpmāk – informatīvais ziņojums) attiecībā uz darba spēka piedāvājumu un pieprasījumu veselības aprūpes un sociālās labklājības jomā personām ar vidējo izglītību līdz 2020.gadam var veidoties speciālistu iztrūkums, savukārt personām ar augstāko izglītību līdz 2020.gadam veselības aprūpes un sociālās labklājības jomā darba spēka piedāvājums pārsniegs pieprasījumu. Saskaņā ar informatīvajā ziņojumā noteikto, darba spēka pieprasījums veselības aprūpes un sociālās labklājības jomā personām ar augstāko izglītību līdz 2020.gadam pārsniegs piedāvājumu par 1,5 tūkstošiem, bet līdz 2030.gadam pieprasījums pārsniegs piedāvājumu jau par 5,4 tūkstošiem. Minētais liecina, ka saglabājoties pašreizējai darbaspēka sagatavošanas struktūrai veselības aprūpes un sociālās labklājības izglītības tematiskajā grupā veidosies darba spēka pārpalikums, nevis iztrūkums.[[1]](#footnote-1)

Ņemot vērā, ka jau pašlaik Latvijas augstākās izglītības iestādēs studiju virziena “Sociālā labklājība” piedāvātās studiju iespējas netiek pilnībā izmantotas, ir būtisks Latvijas Darba devēju konfederācijas 2014.gada 19.novembra vēstulē Nr. 2-9/199 paustais viedoklis, ka “attiecīgo programmu licencēšana Augstskolā būtu atbalstāma tikai ar nosacījumu, ja tā dod jaunu kvalitatīvu pienesumu (lēcienu augstākā kvalitātes līmenī)”. Eksperti norāda, ka daļai studiju programmu īstenošanā iesaistīto docētāju iegūtā izglītība nav atbilstoša docējamajam studiju priekšmetam, tāpat studiju programmā iesaistītie docētāji aktīvu zinātnisko darbību ir izvērtuši tieši viņu pārstāvēto nozaru/disciplīnu ietvaros un lielākās daļas docētāju zinātniskā pētniecība nav saistīta ar sociālā darba nozari. Saskaņā ar Augstskolu likuma 27.panta otro daļu, augstskolas akadēmiskais personāls piedalās studējošo izglītošanā. Ņemot vērā to, ka eksperti norāda uz studiju programmas īstenošanā iesaistītā akadēmiskā personāla kvalifikācijas neatbilstību docējamajiem studiju kursiem, bet akadēmiskais personāls ir tieši saistīts ar studējošo izglītošanu, secināms, ka var tikt ietekmēta studējošajiem nepieciešamo zināšanu iegūšana.

Eksperti norāda, ka bibliotēkas resursi ir nepietiekami sociālā darba nozares studiju programmu pilnvērtīgai apguvei un kopumā bibliotēkā pieejamā literatūra ne latviešu valodā, ne svešvalodās neatspoguļo aktualitātes un jaunākos sasniegumus sociālā darba nozarē. Augstskolai jānodrošina studējošo iespēju patstāvīgi izglītoties, nodrošinot studiju procesā nepieciešamo informatīvo bāzi Augstskolas bibliotēkā. Nepietiekami bibliotēkas resursi var būt saistīti ar nespēju sasniegt paredzētos studiju rezultātus.

Saskaņā ar Augstskolu likuma 5.panta otro daļu, augstskolas izraugās akadēmisko personālu un iekārto bibliotēku, lai studējošajiem dotu iespēju iegūt zināšanas, akadēmisko izglītību un profesionālo prasmi atbilstoši zinātnes attīstības līmenim un Latvijas kultūras tradīcijām. Lai Augstskola spētu nodrošināt augstākās izglītības iegūšanu noteiktā jomā un atbilstoši prasībām, tai ir jānodrošina pietiekama informatīvā bāze un atbilstošs akadēmiskā personāla sastāvs, kas spēs nodrošināt pilnvērtīgu studiju procesu.

Ņemot vērā minēto studiju programmu resursu vērtējumu, tās nevar tikt uzskatītas par tādām, kas nodrošina “lēcienu augstākā kvalitātes līmenī”.

Izvērtējot iepriekš minēto, secināms, ka studiju virziena “Sociālā labklājība” atvēršana Augstskolā nav atbalstāma, jo Augstskolai nav pietiekamu resursu un studiju virziens “Sociālā labklājība” neatbilst valsts attīstības prioritātēm.

4. Izvērtējot atteikuma izsniegšanas lietderību, jāsecina, ka konkrēta satura administratīvais akts ir nepieciešams leģitīma mērķa sasniegšanai, proti, lai nodrošinātu valsts tautsaimniecības attīstību un sabiedrības, konkrētāk, studētgribētāju, tiesību uz izglītību aizsardzību. Jaunu studiju programmu veidošana būtu atbalstāma, ievērojot Latvijas darba tirgus pieprasījumu, kas šobrīd pieprasa speciālistus inženierzinātnēs, dabas zinātnēs, ražošanā un būvniecībā, matemātikā un informācijas tehnoloģijās, un veicināt kvalitatīvu studiju programmu licencēšanu, novēršot riskus, ka studētgribētāji iegūst zinātnes attīstības līmenim un Latvijas kultūras tradīcijām neatbilstošas zināšanas un profesionālo prasmi. Valsts tautsaimniecības attīstība nav tikai valsts dibinātu augstskolu un koledžu uzdevums, jo jebkura augstskola un koledža piedalās augstākās izglītības politikas īstenošanā un izsniedz diplomu valsts vārdā. Savukārt sabiedrības tiesības uz izglītību ir noteiktas Latvijas Republikas Satversmē un kvalitatīvas izglītības nodrošināšana ir valsts uzdevums, ko valsts risina, nosakot prasības augstākās izglītības īstenošanai. Šāda mērķa sasniegšanai nav iespējams noteikt mazāk ierobežojošus līdzekļus, jo Augstskolu likuma 55.2panta trešā daļa un Licencēšanas noteikumu 14.punkts paredz tikai divas iespējas lēmuma pieņemšanai, respektīvi, atvērt Augstskolā studiju virzienu vai atteikt atvērt studiju virzienu. Nodrošinot valsts tautsaimniecības attīstības intereses, augstākās izglītības jomai būtu jākoncentrējas uz nepieciešamo speciālistu radīšanu, un nodrošinot sabiedrības tiesības uz kvalitatīvu izglītību, ir nepieciešams novērst studiju virziena atvēršanu, kuram atbilstošo studiju programmu īstenošanai nav pietiekami resursi – akadēmiskais personāls un informatīvā (arī bibliotēka) bāze –, tādējādi neradot draudus studētgribētāju tiesībām iegūt kvalitatīvu izglītību. Augstskolai uzliktais ierobežojums ir mazāks nekā sabiedrības ieguvums, jo ar atteikumu atvērt Augstskolā studiju virzienu „Sociālā labklājība” netiek uzlikts aizliegums Augstskolai nodarboties ar augstākās izglītības īstenošanu, bet tiek atteikts atvērt konkrēto studiju virzienu, kas nenodrošinās sabiedrības intereses iegūt izglītību tajā jomā, kas nepieciešama valsts tautsaimniecības attīstībai un tādējādi nepalielinās riskus kvalitatīvas augstākās izglītības sistēmas attīstībai. Augstskolu likuma 4.pants nosaka, ka augstskolas ir autonomas institūcijas, bet tas neatceļ valsts pienākumu nodrošināt tādu augstāko izglītību un nodrošināt to studiju programmu īstenošanu, kuras rada tādas kvalitātes speciālistus, pēc kuriem valstī ir liels pieprasījums jau tagad.

5. Ievērojot minētos apsvērumus un pamatojoties uz Augstskolu likuma 4.pantu, 5.panta otro daļu, 27.panta otro daļu, 55.2panta trešo daļu, Licencēšanas noteikumu 6.2.apakšpunktu, 14.punktu, Ministru kabinets nolemj atteikt atvērt studiju virzienu “Sociālā labklājība” sabiedrībā ar ierobežotu atbildību “Sociālo tehnoloģiju augstskola”*.*

6. Šo rīkojumu saskaņā ar Administratīvā procesa likuma 76.panta otro daļu, 188.panta pirmo un otro daļu un 189.panta pirmo daļu var apstrīdēt Ministru kabinetā vai pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas.

Ministru prezidente Laimdota Straujuma

Zemkopības ministrs –

izglītības un zinātnes ministra

pienākumu izpildītājs Jānis Dūklavs

Iesniedzējs:

Zemkopības ministrs –

izglītības un zinātnes ministra

pienākumu izpildītājs Jānis Dūklavs

Vizē:

Valsts sekretāra vietniece –

Izglītības departamenta direktore,

valsts sekretāra pienākumu izpildītāja E.Papule

17.03.2015.

2972

L.Upīte, 67047816

Linda.Upite@izm.gov.lv

1. Ekonomikas ministrijas Informatīvais ziņojums par darba tirgus vidēja un ilgtermiņa prognozēm, 63.-65.lpp., pieejams: https://www.em.gov.lv/files/tautsaimniecibas\_attistiba/EMZino\_150814.pdf. [↑](#footnote-ref-1)